SPA บวก 4% รับกำไรปี 61 พุ่งแตะ 206 ลบ. เดินหน้าขยายธุรกิจทั้งใน-ตปท.ดันรายได้ปีนี้โต 20%
SPA บวก 4% รับกำไรปี 61 พุ่งแตะ 206 ลบ. เดินหน้าขยายธุรกิจทั้งใน-ตปท.ดันรายได้ปีนี้โต 20% โดย ณ เวลา 15.52 น. อยู่ที่ 14.60 บาท บวก 0.60 บาท หรือ 4.29% สูงสุดที่ 14.70 บาท ต่ำสุดที่ 14.30 บาท ด้วยมูลค่าซื้อขาย 23.11 ล้านบาท
25 ก.พ. 2562

ผู้สื่อข่าวรายงานว่า ราคาหุ้น บริษัท สยามเวลเนสกรุ๊ป จำกัด (มหาชน) หรือ SPA ล่าสุด ณ เวลา 15.52 น. อยู่ที่ 14.60 บาท บวก 0.60 บาท หรือ 4.29% สูงสุดที่ 14.70 บาท ต่ำสุดที่ 14.30 บาท ด้วยมูลค่าซื้อขาย 23.11 ล้านบาท

นายวิบูลย์ อุตสาหจิต ประธานเจ้าหน้าที่บริหาร SPA เปิดเผยว่า แผนการดำเนินธุรกิจในปี 62 จะต่อยอดแคมเปญครบรอบ 20 ปี โดยใช้แคมเปญ The Master of Relaxation เน้นขยายธุรกิจสปาในทุกมิติทั้งในประเทศและต่างประเทศ โดยตั้งเป้าหมายรายได้เติบโตอย่างน้อย 20% และล่าสุดปิดดีลขายแฟรนไชส์ธุรกิจสปาไปที่เมียนมาและสาขาที่ 2 ที่เมืองชิงต่าว คาดว่าทั้งสองแห่งจะเปิดให้บริการได้ในไตรมาส 3/62
สำหรับผลประกอบการของ SPA และบริษัทย่อยในงวดปี 61 มีกำไรสุทธิจำนวน 205.60 ล้านบาท คิดเป็นร้อยละ 18.13 ของรายได้จากการขายและบริการ กำไรสุทธิเพิ่มขึ้น 30.43 ล้านบาท หรือเพิ่มขึ้น 17.37% เมื่อเทียบกับปี 60 ที่มีกำไรสุทธิ 175.17 ล้านบาท
โดยบริษัทฯ มีรายได้จากการขายและบริการอยู่ที่ 1,152.49 ล้านบาท เพิ่มขึ้น 190.10 ล้านบาท หรือเพิ่มขึ้น 19.75% เมื่อเปรียบเทียบกับงวดเดียวกันของปีก่อนที่มีรายจากการขายและบริการอยู่ที่ 962.39 ล้านบาท โดยเป็นการเติบโตของรายได้ทั้งสาขาเดิมและสาขาที่เปิดใหม่ ทั้งในกรุงเทพฯ ต่างจังหวัด และต่างประเทศ รวมถึง 2 ธุรกิจใหม่ที่เปิดตัวในปี 61 รวม 15 สาขา แบ่งเป็น Let’s Relax 5 สาขาในประเทศ Spa Operating in Hotel ภายใต้แบรนด์ Let’s Relax จำนวน 2 สาขา Let’s Relax 5 สาขาต่างประเทศทีจีนและกัมพูชา ภายใต้รูปแบบแฟรนไชส์  Stretch me by Let’s Relax สตูดิโอยืดคลายกล้ามเนื้อจำนวน 2 สาขา และ Face Care by Let’s Relax ศูนย์ปรนนิบัติผิวหน้า จำนวน 1 สาขา
“บริษัทพอใจกับผลงานที่ออกมา ทั้งรายได้และกำไรสูงสุดนับตั้งแต่ก่อตั้งบริษัทฯ ซึ่งผลงานในปี 61 ที่เติบโตอย่างน่าประทับใจ แม้มีข่าวลบที่ส่งผลกระทบกับความปลอดภัยของนักท่องเที่ยวในช่วงไตรมาส 3-4 อาทิ เรือล่มที่ จ. ภูเก็ต และการทำร้ายนักท่องเที่ยวโดยจนท. สนามบิน” นายวิบูลย์ กล่าว
ขณะที่ปัจจุบัน SPA มีสาขาบริการนวดและสปาเพื่อสุขภาพ 57 สาขา แบ่งเป็น ระรินจินดา เวลเนส สปา สปาระดับ 5 ดาว จำนวน 3 สาขา Let’s Relax สปาระดับ 4 ดาว จำนวน 40 สาขา (34 สาขาในประเทศและ 6 สาขาต่างประเทศ) Baan Suan Massage ร้านนวดระดับ 3 ดาว จำนวน 10 สาขา Stretch me by Let’s Relax จำนวน 3 สาขา และFace Care by Let’s Relax จำนวน 1 สาขา
นอกจากนี้ยังดำเนินธุรกิจรีสอร์ตและร้านอาหารเพื่อสุขภาพที่ จ. เชียงใหม่ ผลิตภัณฑ์สปา นำเข้าผลิตภัณฑ์สปาและความงามและโรงเรียนสอนนวดแผนไทยและสปา โดยล่าสุดเข้าลงทุน 76% ในธุรกิจสปาเล็บมือ-เท้าและต่อขนตา ภายใต้แบรนด์ Chaba Nails &amp; Spa จำนวน 7 สาขา